Henrik Dam Kristensen (S), 2001-05-10:
Som det også fremgår af bemærkningerne til beslutningsforslaget, er det ikke første gang, Folketinget behandler tilsvarende forslag, så jeg kan derfor i store træk henholde mig til de synspunkter, regeringen ved tidligere lejligheder har tilkendegivet i forbindelse med behandlingen
af forslagene.
Jeg tror, vi alle ønsker et både godt, sikkert og sundt miljø for vore børn i daginstitutionerne og skolefritidsordningerne.
Men jeg tror også, det er vigtigt endnu en gang at præcisere, at det først og fremmest er et lokalt, et kommunalt ansvar, at de fysiske rammer er i orden i institutionerne.
De overordnede rammer i bygningslovgivningen, sundhedslovgivningen og miljølovgivningen skal naturligvis overholdes, men det daglige ansvar for forholdene i institutionerne ligger på det lokale niveau, og det mener jeg fortsat bør gælde.
Regeringen har på forskellig måde støttet kommunerne i arbejdet med det fysiske miljø i institutionerne.
For et par år siden udsendte Socialministeriet en pjece, der gav en kort oversigt over de mange regler og retningslinjer, der gælder på området.
Der er vitterlig mange, men her blev der skabt det overblik over reglerne, som man med rette har efterlyst.
Jeg tror ikke, det er nogen god idé at samle alle reglerne i en enkelt miljølov for børn, som det foreslås.
Ekspertisen varetages nu engang bedst af de ressortministre, der kender til de enkelte områder og kender dem til bunds. Hvad angår spørgsmålet om embedslægeinstitutionens
beføjelser,
er regeringen af den opfattelse, at der ikke er behov for at ændre de eksisterende regler.
Sundhedsministeriet vurderer, at embedslægerne allerede med de nuværende regler nøje følger de sundhedsmæssige forhold i daginstitutionerne, enten det sker af egen drift eller efter anmodning fra forældrene, institutionen, kommunen eller kommunelægen.
Regeringen mener derfor, at de gældende regler i tilstrækkelig grad sikrer, at embedslægerne til enhver tid kan føre tilsyn med sikkerheden og sundheden i dagtilbudene, og at der derfor ikke er behov for en skærpelse.
Hvad angår forældrebestyrelsens rolle, er det mit indtryk, at forældrene i høj grad interesserer sig for og også gør deres indflydelse gældende, når det gælder forholdene i institutionerne.
Heller ikke på dette område mener jeg derfor, at der er behov for nye tiltag.
Kommunerne har i de seneste år gjort en stor indsats for at efterkomme det store forældrepres for flere pladser i institutionerne, og der er også sket en stor udbygning på området.
Ventelisterne er heldigvis ved at være i bund, og jeg mener derfor, at tiden er inde til at fokusere endnu mere på kvaliteten og indholdet af dagtilbudene.
Sammen med Kommunernes Landsforening og BUPL har jeg derfor sat et udviklingsarbejde i gang om kvalitet i dagtilbudene.
Vi er altså godt i gang med at gå i dybden, også når det gælder kvalitetsdebatten, og jeg mener, vi efter sommerferien har et grundlag for en politisk beslutning om, hvilke elementer der skal arbejdes videre med for fortsat at sikre kvaliteten i dagtilbudene.
Til sidst skal jeg lige nævne, at Socialministeriet sammen med Undervisningsministeriet og Kommunernes Landsforening i de kommende uger sender tre pjecer ud til kommunerne og daginstitutionerne.
Pjecerne vil ud fra forskellige synspunkter give gode råd og vejledninger om et af de mere væsentlige miljøproblemer i institutionerne, nemlig støjproblemet.
Sammenfattende vil jeg sige, at regeringen naturligvis har sympati for de synspunkter, der ligger til grund for beslutningsforslaget.
Men af de grunde, som jeg har nævnt i mit indlæg, må vi afvise forslaget.